Filozofia
*Formálna úprava príspevkov*

1. **Nadpisy**

State, eseje, diskusné príspevky a knižné recenzie sa začínajú nadpisom.

Nadpis knižných recenzií pozostáva z mena a priezviska autora recenzovanej knihy (**TUČNÝM VEĽKÝM** **PÍSMOM**), názvu titulu (**tučným malým písmom**), miesta vydania, názvu vydavateľa, roku vydania a počtu strán:

**TIM MAUDLIN: Philosophy of Physics: Quantum Theory**

Princeton:Princeton University Press 2019, 250 s.

Knižné recenzie sa končia autorovým menom, adresou pracoviska, e-mailovou adresou a ORCID kódom autora v tomto tvare:

* Meno a priezvisko autora
* Adresa pracoviska
* e-mail autora
* ORCID ID autora

Knižné recenzie sú jediným typom príspevku, ktorý obsahuje identifikátory autora. Ostatné typy príspevkov sa do redakcie zasielajú v anonymizovanej podobe spolu s titulným listom (pozri Pokyny pre autorov, časť 3).

1. **Citovanie**

*Filozofia* akceptuje APA štýl citovania a uvádzania bibliografie s niektorými odlišnosťami (k nim pozri časť 3). *Filozofia* rozlišuje krátke citácie (približne do 30 slov), ktoré môžu byť uvedené v tele textu, a dlhé citácie (približne nad 30 slov), ktoré sa uvádzajú mimo tela textu s odstupom od okrajov a s prázdnym riadkom pred citáciou a po nej.

Príklad krátkej citácie v tele textu: Podľa Russella „s výnimkou matematiky je najrozvinutejšou vedou fyzika“ (2007, 1), kde „2007“ je rok vydania a „1“ je číslo strany citovanej publikácie. Meno autora knihy môže byť uvedené aj v zátvorke pred rokom vydania a v takom prípade nemusí byť zmienené mimo citácie: „S výnimkou matematiky je najrozvinutejšou vedou fyzika“ (Russell 2007, 1). Príklad dlhej citácie (nad 30 slov):

S jazykom je každopádne logika spätá už podľa názvu (*logos*). V historickej perspektíve to znamená spätosť s rečníctvom – a skutočne, jeden z pôvodov logiky je nachádzaný v sofistickej škole, a to so všetkým, čo to so sebou nesie, teda aj so stigmami jalovosti (Punčochář 2015, 26).

Citácia v tele textu sa nachádza v úvodzovkách, citácia mimo tela textu je bez úvodzoviek.

1. **Príklad bibliografie / literatúry**

Literatúra je nečíslovaný abecedný zoznam a uvádza sa na konci textu.

Príklad uvedenia použitej literatúry:

**Literatúra**

HALAS, J. (2019): Abstrakcia, idealizácia a používanie argumentov. *Filozofia*, 74 (9), 705 –

720. DOI: https://doi.org/10.31577/filozofia.2019.74.9.2

MANDA, V. (2015): Človek, vlastníctvo a sloboda vo filozofii Johna Locka. In: Manda, M. –

Sťaheľ, R. – Pružinec, T. (eds.): *Človek, sloboda, vlastníctvo*. Bratislava: Iris, 61 – 81.

ODORČÁK, J. (2017): Perzistencia a osobný záujem o budúcnosť. [online] *Ostium*, 13 (4).

Dostupné na: <http://ostium.sk/language/sk/perzistencia-a-osobny-zaujem-o-buducnost/> (Navštívené: 21. 8. 2018).

PALOVIČOVÁ, Z. (2017*): Ambivalentnosť ľudských práv a neurčitosť ich pojmu z pohľadu*

*filozofie*. Bratislava: Veda.

SMREKOVÁ, D. (2018): K otázke kolektívnej zodpovednosti vo vzťahu k minulosti. In:

Smreková, D. (ed.): *Podoby zodpovednosti. Filozofické reflexie o aktuálnych*

*spoločenských problémoch*. Bratislava: Iris, 165 – 200.

ZOUHAR, M., BIELIK, L., KOSTEREC, M. (2017): *Metóda: metodologické a formálne*

*aspekty*. Bratislava: Univerzita Komenského v Bratislave.

* 1. *V čom sa citovanie vo Filozofii odlišuje od APA štýlu citovania*
* Za rokom vydania v zátvorke nenasleduje bodka, ale dvojbodka.
* Rozsah strán v bibliografii sa označuje pomlčkou s medzerami.
* Všetky písmená priezviska autora sú veľké.
	1. *Podrobnejšie pravidlá úpravy bibliografie a citovania v texte*
* V Literatúre autor uvedie aj DOI všetkých tých citovaných zdrojov, ktorým bolo pridelené (väčšinou ide o texty uverejnené v časopisoch),
* viaceré miesta vydania sa oddeľujú dlhou pomlčkou s medzerami okolo nej

CANE, P. (2002): *Responsibility in Law and Morality*. Oxford – Portland: Hart Publishing.

* viacerí autori sa oddeľujú čiarkou

HAHN, U., OAKSFORD, M. (2006): A Bayesian Approach to Informal Argument

Fallacies. *Synthese*, 152, 207 – 236. DOI: https://doi.org/10.1007/s11229-

005-5233-2

* viacerí editori sa oddeľujú pomlčkou

PAPINEAU, D. (2007): Phenomenal and perceptual concepts. In: Torin, A. – Walter,

S. (eds.): *Phenomenal Concepts and Phenomenal Knowledge*. Oxford: Oxford

University Press, 111 – 144.

* knihy jedného autora, vydané v tom istom roku, sa označujú malými písmenami a, b... bez medzery za rokom vydania

BIELIK, L. (2019a): *Metodologické aspekty vedy*. Bratislava: Univerzita Komenského

v Bratislave.

BIELIK, L. (2019b): Druhy nezhody a ich (semi)formálna rekonštrukcia. *Filozofia*, 74

(9), 690 – 704. DOI: https://doi.org/10.31577/filozofia.2019.74.9.1

1. **Poznámky pod čiarou**

Poznámky pod čiarou by mali mať taký rozsah, aby nepresahovali stranu s textom, ku ktorému sa viažu. Poznámky pod čiarou by sa nemali používať ako štandardný priestor na citovanie použitej literatúry. Poznámky pod čiarou sa používajú najmä v statiach. Knižné recenzie by nemali obsahovať žiadne poznámky pod čiarou. Vo zvyšných rubrikáchmajú byť poznámky pod čiarou používané minimálne a je vhodné vyhnúť sa im úplne, ak je to možné.

1. **Časti**

State, eseje, recenzné štúdie a diskusie – polemiky by mali obsahovať aspoň úvod a záver. Ak obsahujú viac častí, a tie sú ďalej rozdelené na podčasti, musia byť číslované. Časti ani podčasti článku nemusia niesť názov a môžu byť označené iba arabskou číslicou. Príklad časti a podčasti:

1. **časť**
	1. *podčasť*